SKRIFTLIG FORESPØRGSEL E-0934/00

af Elisabeth Schroedter (Verts/ALE) til Kommissionen

(29. marts 2000)

Om: Kommissionens ansvar i forbindelse med overvågningen af grænseoverskridende overførsel af store mængder farligt affald fra Ungarn til lande i EU

Kommissionen oplyser i sit svar af 11.1.2000 på min forespørgsel om overførsel af 14 000 tons PCB-holdigt affald fra Ungarn (E-2824/99)(1), at artikel 4, stk. 9, i forordning nr. 259/93(2) gennemfører Basel-konventionen ved, at målet nærhed i forbindelse med bortskaffelsen af affald afvejes mod nødvendigheden af en miljøvenlig bortskaffelse af affald.

Det er i mellemtiden oplyst, at en del af affaldsmængden vil blive overført til den tyske delstat Sachsen-Anhalt, hvilket betyder, at transporterne vil foregå gennem Østrig og/eller Tjekkiet.

1. Hvordan kan Kommissionen vurdere, om afvejelsen til skade for princippet om nærhed i dette tilfælde er berettiget, og om så lange transportveje kan accepteres, når den ikke ligger inde med oplysninger om mulighederne for en nærmere, miljøvenlig bortskaffelse af affaldet?

2. Hvori ser Kommissionen sit ansvar i forbindelse med overvågningen af, at forordning nr. 259/93 gennemføres i medlemsstaterne i henhold til bestemmelserne?

3. Er Kommissionen af den opfattelse, at den i et tilfælde, hvor der muligvis kan være tvivl om overholdelsen af forordningen, bør anmode om at få forelagt alle nødvendige oplysninger fra de kompetente myndigheder, som har ansvaret for at give tilladelse til grænseoverskridende overførsler af farligt affald i medlemsstaterne, med henblik på at kunne kontrollere den korrekte gennemførelse af forordningen?

a) Vil den i bekræftende fald foretage en sådan kontrol i forbindelse med sagen om PCB-affald fra Gare (Ungarn), og har den allerede taget skridt hertil?

b) Hvad er i benægtende fald begrundelsen for, at den ikke anser en sådan kontrol for påkrævet?

4. Har Kommissionen i mellemtiden modtaget yderligere oplysninger i forbindelse med Gare-sagen?

a) I bekræftende fald hvilke?

b) Hvorfor har den i benægtende fald, jf. svaret på forespørgsel E-2824/99, endnu ikke modtaget de oplysninger, den mangler?

(1) EFT C 280 E af 3.10.2000, s. 139.

(2) EFT L 30 af 6.2.1993, s. 1.

Svar afgivet på Kommissionens vegne af Margot Wallström

(15. maj 2000)

Som anført i svaret på det ærede medlems skriftlige forespørgsel E-2824/99(1), har Kommissionen ikke selv nogen direkte kontrolfunktioner med hensyn til transport af affald i henhold til Rådets forordning (EØF) 259/93 af 1. februar 1993 om overvågning af og kontrol med overførsel af affald i, til og fra Fællesskabet. Overvågnings- og kontrolprocedurerne i forordningen, som finder direkte anvendelse i medlemsstaterne, gennemføres af de myndigheder, som medlemsstaterne har udpeget hertil i henhold til forordningens artikel 36. Det er op til dem at anmode Ungran om de oplysninger, der kræves i forordningens artikel 19, stk. 3, og, mere generelt, ud fra deres oplysninger om det konkrete tilfælde at afgøre, om en given transport skal tillades eller ej.

Kommissionen mærker sig det ærede medlems oplysninger om, at den pågældende forsendelse tilsyneladende gik til Tyskland med henblik på endelig bortskaffelse. Kommissionen har ikke kendskab til forhold, der ville indebære, at de tyske myndigheder ved at tillade denne transport har overtrådt EF-retten i almindelighed og Rådets forordning (EØF) 259/93 i særdeleshed.

Kommissionen vil anmode de tyske myndigheder om yderligere oplysninger og vil på dette grundlag afgøre, om den bør gribe ind.

(1) EFT C 280 E af 3.10.2000, s. 139.